**ОБРАЗЛОЖЕЊЕ**

**I. Уставни основ за доношење Закона**

Уставни основ за доношење Закона о потврђивању Споразума између Владе Републике Србије и Владе Републике Кубе о спречавању недозвољене трговине културним добрима, садржан је у члану 99. став 1. тачка 4. Устава Републике Србије, којим је прописано да Република Србија потврђује међународне уговоре када је законом предвиђена обавеза њиховог потврђивања.

**II.** **Разлози за потврђивање Споразума**

Односи са Републиком Кубом из делокруга надлежности Министарства културе могу се окарактерисати као динамични и конструктивни, имајући у виду пријатељске односе две државе, а засновани су на обостраном интересу да се постојећа сарадња у области културе и кинематографије двеју земаља додатно унапреди и подигне на виши ниво.

Узимајући у обзир изузетну важност унапређења билатералне сарадње између Републике Србије и Републике Кубе у области заштите културних добара, као и да међународна сарадња у великој мери доприноси ефикасној заштити културног наслеђа, потписан је Споразум између Владе Републике Србије и Владе Републике Кубе о спречавању недозвољене трговине културним добрима 19. октобра 2024. године. Споразумом се регулише сарадња у циљу спречавања недозвољеног увоза, извоза и преноса својине културних добара, добара под претходном заштитом и добара утврђених као културно наслеђе, дефинисаних националним законима две земље и међународним конвенцијама, имајући у виду штету коју крађа, незаконита ископавања, као и недозвољени увоз, извоз и пренос својине културних добара и добара под претходном заштитом која припадају њиховом појединачном културном наслеђу, представљају за две државе, као и за културно наслеђе човечанства. Истовремено, Споразум представљаће основ за развој сарадње у овој области на међудржавном нивоу, али и за јачање сарадње у оквиру међународних организација као што је Унеско. Потписивање Споразума омогућава даље унапређење и подизање на виши ниво сарадње у овој области.

Споразум ће допринети и бољој имплементацији Унескове Конвенције о мерама за забрану и спречавање недозвољеног увоза, извоза и преноса својине културних добара из 1970. године („Службени лист СФРЈ” - Међународни уговори, број 50/73), чије су потписнице Република Србија и Република Куба.

**III. Финансијске обавезе које настају извршавањем Споразума**

Извршавањем Споразума не настају директне финансијске обавезе за Републику Србију.

**IV. Процена потребних финансијских средстава за извршавање Споразума**

Имајући у виду да су Споразумом предвиђене акције и активности у надлежности Министарства културе, финансијска средства за њихову реализацију у износу 500.000,00 динара (по години), за 2026. годину су обезбеђена у складу са Законом о буџету Републике Србије за 2026. годину („Службени гласник РС”, број 108/2025) и Финансијским планом прихода и расхода Министарства културе за 2026. годину, број: 005091380 2025 11800 004 010 400 041 од 22. децембра 2025. године, док ће за 2027. и 2028. годину бити планирана у складу са билансним могућностима и Средњорочним оквиром расхода.

Приликом израде предлога финансијског плана за наредне године примене и извршења Споразума, водиће се рачуна да се у оквиру лимита који за сваког буџетског корисника утврђује Министарство финансија, планирају финансијска средства и за ове намене.